Na osnovu člana 4, 5 stav 3 i 7, člana 13 i 22 stav 7 Zakona o putevima („Službeni list RCG“, br. 42/04 i „Sl. list Crne Gore “ br. 21/09, 54/09, 40/10,73/10, 36/11 i 40/11 ) i člana 42 i 46 Statuta Opštine Rožaje („Sl. list CG – opštinski propisi“, br. 9/11), Skupština opštine Rožaje, na sjednici održanoj dana 10.12.2014. godine, **d o n i j e l a j e**

**O D L U K U**

**o opštinskim lokalnim i nekategorisanim putevima**

**na teritoriji opštine Rožaje**

**I OPŠTE ODREDBE**

**Član 1**

Ovom Odlukom uređuje se oblast upravljanja, izgradnje, rekonstrukcije, održavanja, zaštite, razvoja i način korišćenja i finansiranja opštinskih lokalnih i nekategorisanih puteva na teritoriji Opštine Rožaje ( u daljem tekstu: Opština).

**Član 2**

Opštinski put je javni put namijenjen povezivanju naselja na teritoriji Opštine, povezivanju sa naseljima u susjednim opštinama ili povezivanju djelova naselja, prirodnih i kulturnih znamenitosti i pojedinih objekata na teritoriji Opštine.

Opštinski putevi su lokalna dobra u opštoj upotrebi.

**Član 3**

Opštinski putevi su lokalni i nekategorisani putevi.

**Član 4**

Lokalni put je javni put koji povezuje sela i naselja na teritoriji lokalne zajednice ili koji se nadovezuje na odgovarajuće puteve susjedne lokalne zajednice, a od značaja je za lokalni saobraćaj na teritoriji te lokalne zajednice.

**Član 5**

Nekategorisani put je površina koja se koristi za saobraćaj po bilo kom osnovu i koji je dostupan većem broju korisnika (seoski, poljski i šumski putevi, putevi na nasipima za odbranu od poplava, parkirališta i sl.).

Nekategorisani putevi su u opštoj upotrebi, osim puteva koji su osnovno sredstvo privrednog društva ili drugog pravnog lica i puteva izgrađenih sredstvima građana na zemljištu u svojini građana.

Jedinica lokalne samouprave određuje nekategorisane puteve i uređuje način njihovog finansiranja, održavanja, izgradnje, rekonstrukcije i korišćenja.

**II ODREĐIVANJE OPŠTINSKIH I NEKATEGORISANIH PUTEVA**

**Član 6**

Prema značaju za saobraćaj i funkciji povezivanja u prostoru putevi na teritoriji Opštine su kategorisani u:

- opštinske puteve (lokalne puteve) i

- nekategorisane puteve.

Kategorizacija i način obilježavanja opštinskih puteva vrši se na osnovu mjerila za kategorizaciju koje utvrdjuje Skupština Opštine, posebnom odlukom.

Kategorija planiranog opštinskog puta na osnovu mjerila iz prethodnog stava i propisa o uređenju prostora, određuje se Prostorno urbanističkim planom Opštine.

Novoizgrađeni ili rekonstruisani djelovi opštinskog puta, sa kojim se zamjenjuje dio puta, mora biti iste kategorije kao postojeći opštinski put.

**Član 7**

Odluku o određivanju i prekategorizaciji opštinskih i nekategorisanih puteva na teritoriji Opštine donosi Skupština Opštine, shodno odluci iz člana 6 ove odluke.

**III UPRAVLJANJE OPŠTINSKIM LOKALNIM I NEKATEGORISANIM PUTEVIMA**

**Član 8**

Pod upravljanjem opštinskim lokalnim i nekategorisanim putevima koji su u opštoj upotrebi u smislu odredaba ove odluke, podrazumijevaju se poslovi:

* pripreme dijela programa uređenja prostora Opštine, koji se odnosi na izgradnju i rekonstrukciju opštinskih lokalnih i nekategorisanih puteva u opštoj upotrebi,
* pripreme srednjoročnog programa održavanja i razvoja i donošenje jednogodišnjeg plana održavanja i zaštite opštinskih lokalnih i nekategorisanih puteva u opštoj upotrebi,

- vođenje potrebnih evidencija o putevima sa kojima se upravlja;

- blagovremeno preduzimanje odgovarajućih aktivnosti i mera za organizaciju zaštite i održavanje puteva sa kojima se upravlja;

- održavanje putnog i zaštitnog pojasa opštinskog i nekategorisanog puta u opštoj upotrebi,i

- drugi poslovi koji se odnose na upravljanje putevima.

**Član 9**

Poslove upravljanja, izgradnje, rekonstrukcije, održavanja, razvoja i zaštite opštinskih lokalnih i nekategorisanih puteva koji su u opštoj upotrebi vrše nadležni organi Opštine i javne službe čiji je osnivač Opština, osnovane za obavljanje ovih poslova.

Poslove održavanja i zaštite puteva iz stava 1 ovog člana, Opština može povjeriti privrednom društvu ili preduzetniku registrovanom za poslove održavanja i zaštite puteva, na osnovu javnog oglasa.

**Član 10**

Ciljevi i osnovni zadaci izgradnje, rekonstrukcije, razvoja i modernizacije opštinskih lokalnih i nekategorisanih puteva koji su u opštoj upotrebi, dinamika izrade, izvori finansiranja, rokovi izgradnje sa operativnim mjerama realizacije utvrđuju se srednjoročnim programom i godišnjim planom koji donosi Skupština opštine.

**Član 11**

Organ lokalne uprave nadležan za poslove saobraćaja (u daljem tekstu: organ lokalne uprave), nadležan je za izdavanje:

- saglasnosti za priključak prilaznog puta na opštinski put;

- saglasnosti za pruključak i ukrštanje nekategorisanog puta na opštinski put odnosno sa tim putem;

-saglasnost za postavljanje cjevovoda, vodovoda, kanalizacije, električnih, telefonskih I telegrafskih vodova i slično duž opštinskog i nekategorisanog puta;

- saglasnosti za postavljanje telegrafskih i telefonskih, vazdušnih i kablovskih linija i vodova niskog napona za osvjetljavanje i drugih sličnih objekata i postrojenja u zaštitnom pojasu opštinskog i nekategorisanog puta;

- saglasnosti za održavanje sportskih i drugih manifestacija na opštinskom putu;

- dozvole za prekope, ili druge radove na opštinskom i nekategorisanom putu;

- izdaje odobrenje za potpuno ili djelimičnu zabranu saobraćaja i izmjene režima saobraćaja za vrijeme izvođenja radova na putevima;

- izdaje odobrenje za kretanje motornih vozila u zabranjenim zonama;

- saglasnost za izgradnju privremenih parking prostora pored opštinskih puteva;

- odobrenje za postavljanje zaštitnih ograda pored opštinskih puteva;

- saobraćajno tehničke uslove za projektovanje priključaka na opštinski i nekategorisani

put i saglasnost na izrađenu tehničku dokumentaciju;

- saobraćajno tehničke uslove za utvrđivanje lokacije kao i uslove za projektovanje i uređenje autobuskih stajališta na opštinskim putevima;

- saobraćajno tehničke uslove za utvrđivanje lokacije kao i uslove za projektovanje i

uređenje biciklističkih punktova na opštinskim putevima;

- saglasnost za izgradnju autobuskih stajališta na opštinskim putevima;

- saglasnost za priključenje komercijalnog objekta na opštinski put

- saglasnosti za zakup putnog zemljišta opštinskih puteva;

- mišljenje da li reklamne table i drugi reklamni predmeti postavljeni pored opštinskih

puteva ugrožavaju saobraćaj i

- dozvole za vanredni prevoz na opštinskom putu.

**Član 12**

Registar opštinskih lokalnih i nekategorisanih puteva u opštoj upotrebi ažurira i vodi organ lokalne uprave nadležan za poslove saobraćaja.

**Član 13**

Direkcija za izgradnju i investicije (u daljem tekstu: “Direkcija”) vrši poslove:

- učestvuje u pripremi i realizuje program izgradnje i rekonstrukcije opštinskih i nekategorisanih puteva;

- priprema poziv za javno nadmetanje i zaključuje ugovor za izradu tehničke dokumentacije za izgradnju i rekonstrukciju opštinskih i nekategorisanih puteva u opštoj upotrebi;

- priprema poziv za javno nadmetanje i zaključuje ugovor za izvođenje radova na izgradnji i rekonstrukciji opštinskih i nekategorisanih puteva u opštoj upotrebi;

- vrši odnosno obezbjeđuje stručni nadzor nad izvođenjem radova;

- priprema poziv za javno nadmetanje i zaključuje ugovor za investiciono održavanje opštinskih i nekategorisanih puteva u opštoj upotrebi i

- obavlja druge poslove saglasno odluci o osnivanju i ovoj odluci.

**IV IZGRADNJA, REKONSTRUKCIJA I IZVOĐENJE RADOVA NA OPŠTINSKIM LOKALNIM I NEKATEGORISANIM PUTEVIMA**

# Član 14

Izgradnja i rekonstrukcija opštinskih lokalnih i nekategorisanih puteva, kao i izvođenje radova na ovim putevima vrši se u skladu sa zakonom i ovom odlukom.

Pod izgradnjom opštinskih lokalnih i nekategorisanih puteva podrazumijeva se izgradnja puteva po novoj trasi.

Pod rekonstrukcijom opštinskog lokalnog puta podrazumijevaju se radovi na postojećem putu u zoni zaštitnog pojasa kojima se mogu: mijenjati osovina, niveleta i konstruktivni elementi puta, širina i nosivost kolovozne konstrukcije, povećati stabilnost putnih objekata i kosina, graditi nove saobraćajne trake, presvlačiti kolovozi asfaltom i sl.

Pod rekonstrukcijom nekategorisanog puta podrazumijevaju se radovi kojima se bitno vrši promjena tehničko-građevinskih karakteristika i konstruktivnih elemenata puta, i to: proširenje kolovoza, izmjena nivelete puta, pojačanje kolovozne konstrukcije ako se time bitno ne mijenjaju tehničke karakteristike puta, izmještanje trake puta na pojedinim dionicama, zamjena dotrajalih mostova i drugih objekata stalnim objektima i sl.

**Član 15**

Širina saobraćajne trake opštinslog lokalnog puta ne može biti manja od 2,50m a širina putnog pojasa ,van naselja iznosi 1m računajući od linije koju čine krajnje tačke poprećnih profila puta.

**Član 16**

Urbanističko tehničke uslove za izradu tehničke dokumentacije za izgradnju i rekonstrukciju opštinskog lokalnog i nekategorisanog puta, izdaje organ lokalne uprave nadležan za poslove uređenja prostora (u daljem tekstu: organ lokalne uprave nadležana za poslove uređenja prostora).

**Član 17**

Izvođenje radova na kolovozu, trotoaru ili drugoj saobraćajnoj površini dozvoljeno je samo radi priključenja objekta za koji je izdata građevinska dozvola, na vodovodnu, kanalizacionu, električnu, telefonsku, telegrafsku i sl. mrežu.

Podnosilac zahtjeva iz stava 1 ovog člana je pravno lice ili preduzetnik koje upravlja vodovodnom, kanalizacionom, električnom, telefonskom, telegrafskom i sl. mrežom.

# Član 18

Izvođenje radova na kolovozu, trotoaru ili drugoj saobraćajnoj površini, može se vršiti na osnovu odobrenja organa lokalne uprave nadležnog za poslove saobraćaja.

Uz zahtjev za izdavanje odobrenja za izvodjenje radova iz stava 1 ovog člana podnosi se:

- gradjevinska dozvola, za objekat koji se priključuje na vodovodnu, električnu, telefonsku ili drugu mrežu, odnosno dokaz o vlasništvu na objektu koji se priključuje;

- ovjerenu skicu trase radova;

- predlog privremenog režima saobraćaja – protokol regulacije saobraćaja u posebnim uslovima, i

- dokaz o uplati naknade za korišćenje opštinskih puteva.

Odobrenje za izvodjenje radova sadrži i rokove za izvodjenje tih radova i dovođenje kolovoza, trotoara ili druge saobraćajne površine u ispravno stanje.

# Član 19

Hitnim intervencijama na vodovodnoj, električnoj, telefonskoj i drugoj infrastrukturnoj mreži može se pristupiti i prije dobijanja odobrenja, pod uslovom da se prije početka radova obavijesti organ nadležan za poslove saobraćaja, Komunalna policija i subjekat kojem su povjereni poslovi održavanja i zaštite opštinskih i nekategorisanih puteva u opštoj upotrebi.

Zahtjev za izdavanje odobrenja iz stava 1 ovog člana sa razlozima hitnosti podnosi se najkasnije u roku od 24 časa nakon početka radova.

# 

# Član 20

Prilikom izvodjenja radova iz člana 16 ove odluke, izvodjač je dužan:

- da gradilište ogradi i noću osvijetli;

- da na gradilištu postavi tablu na kojoj je ispisan naziv investitora i izvodjača radova;

- da obezbijedi gradilište tako da se omogući nesmetan i bezbjedan prolaz pješaka i vozila;

- da obilježi i noću osvijetli mjesto na kojima je prilaz dozvoljen, odnosno zabranjen;

- da postavi propisane saobraćajne znake;

- da na gradilištu stalno održava red i čistoću, tako da se prolaznici i vozila ne prljaju odnosno oštete, kao i da se ne raznosi prašina, blato i smeće i

- da po završetku radova gradilište očisti i opere.

Organ lokalne uprave nadležan za poslove saobraćaja dužan je da blagovremeno, preko sredstava javnog informisanja ili na drugi pogodan način, objavi privremene izmjene režima ili ograničenja saobraćaja zbog izvodjenja radova na opštinskim i nekategorisanim putevima, saglasno izdatom odobrenju.

**V ODRŽAVANJE OPŠTINSKIH LOKALNIH I NEKATEGORISANIH PUTEVA**

**Član 21**

Pod održavanjem opštinskog lokalnog i nekategorisanog puta, smatraju se radovi kojim se obezbeđuje nesmetan i bezbjedan saobraćaj vozila i kretanje pješaka i čuva upotrebna vrijednost puta.

**Član 22**

Održavanje opštinskih lokalnih puteva obuhvata radove na redovnom i investicionom održavanju.

# Član 23

**Radovi na redovnom održavanju opštinskih lokalnih puteva obuhvataju:**

* pregled, utvrđivanje i ocjenu stanja opštinskih lokalnih puteva i objekata na njima;
* mjestimično popravljanje kolovozne konstrukcije, mostova, potpornih i obložnih zidova, obloga i ostalih elemenata trupa puta;
* čišćenje kolovoza i ostalih elemenata puta, nasipa, usjeka i zasjeka u granicama putnog pojasa;
* uredjivanje bankina;
* uredjivanje i očuvanje kosina, nasipa, usjeka i zasjeka;
* čišćenje i uredjivanje jarkova, rigola, propusta i drugih djelova sistema za odvodnjavanje puta;
* popravku putnih objekata;
* postavljanje, popravku i zamjenu nedostajućih i uništenih, odnosno oštećenih saobraćajnih znakova u skladu sa projektom vertikalne i horizontalne saobraćajne signalizacije, kao i po nalogu nadležnog inspekcijskog organa;
* obnavljanje i čišćenje saobraćajne signalizacije (horizontalne i vertikalne);
* postavljanje, zamjenu i popravku nedostajuće i uništene odnosno oštećene opreme puta i objekata i opreme za zaštitu puta, saobraćaja i okoline;
* košenje trave i uredjivanje zelenih površina na putu i putnom pojasu;
* čišćenje atmosferskih padavina (snijega) sa kolovoza opštinskog puta i kolovoza, autobuskih stajališta, bankina i rigola, posipanje kolovoza u krivinama i većim nagibima puta u slučaju poledice;
* uklanjanje oštećenih i napuštenih vozila i drugih stvari sa opštinskog puta;
* drugi slični radovi na održavanju u ispravnom stanju puta i objekata na njima;
* obavještavanje javnosti o stanju i prohodnosti opštinskih puteva i vanrednim događajima na njima.

**Član 24**

Radovi na investicionom održavanju opštinskih lokalnih puteva su gradjevinski radovi koji se vrše u okviru postojećeg putnog profila i obuhvataju:

* obnavljanje i zamjenu dotrajalog donjeg stroja trupa puta;
* poboljšanje konstruktivnih elemenata puta, ublažavanje uzdužnih nagiba, promjenu poprečnog nagiba kolovoza, ispravku elemenata horizontalnih i vertikalnih krivina, proširenje i zamjena kolovozne konstrukcije, bankina i ostalih elemenata trupa puta, poboljšanje elemenata raskrsnica u nivou i sl.;
* izradu, obnavljanje i zamjenu dotrajalih propusta i drenažnih sistema, potpornih i obložnih zidova, složenih dilatacionih naprava i sl.;
* opravku mostova i nadvožnjaka i antikorozivnu zaštitu čeličnih elemenata;
* zamjenu provizornih i dotrajalih mostova;
* sanaciju klizišta i odrona;
* postavljanje zaštitne opreme, zaštitnih objekata i uredjaja za zaštitu puta i okoline i
* drugi slični radovi kojima se čuva put, odnosno dovodi u projektovano stanje.

Radovi investicionog održavanja opštinskih puteva na teritoriji Opštine izvode se u skladu sa tehničkom dokumentacijom.

**Član 25**

Radovi na redovnom održavanju nekategorisanih puteva obuhvataju:

* pregled nekategorisanih puteva i objekata na njima;
* planiranje i ravnanje puteva;
* zaštitu kosina, nasipa, usijeka i zasjeka;
* čišćenje materijala sa puta;
* odvođenje vode sa puteva;
* košenje trave i održavanje zasada u putnom pojasu;
* čišćenje atmosferskih padavina (snijega);
* posipanje kolovoza u krivinama i većim nagibima puta, kao i na mostovima u slučaju poledice;
* čišćenje i uređivanje jarkova i propusta;
* otklanjanje nedostataka na putevima i na objektima; i
* druge radove na održavanju nekategorisanog puta u isparavno stanje.

**Član 26**

Poslove redovnog održavanja i zaštite opštinskih lokalnih i nekategorisanih puteva u opštoj upotrebi, na teritoriji Opštine, kojim se obezbjeđuje nesmetano i bezbjedno odvijanje saobraćaja, vrši pravno lice kojem je povjereno obavljanje poslova održavanja (u daljem tekstu: vršilac komunalne djelatnosti.

Poslove redovnog održavanja i zaštite nekategorisanih puteva koji su osnovno sredstvo privrednog društva ili drugog pravnog lica i puteva izgrađenih sredstvima građana na zemljištu u svojini građana, obavljaju njihovi vlasnici.

# Član 27

Poslove na investicionom održavanju opštinskih lokalnih puteva vrši organ lokalne uprave nadležan za poslove investicija, shodno Programu za izgradnju i rekonstrukciju opštinskih i nekategorisanih puteva;

# Član 28

Radovi na održavanju opštinskih lokalnih i nekategorisanih puteva moraju se izvoditi tako, da se zbog njih po pravilu ne zaustavlja saobraćaj.

Ukoliko bi zbog izvođenja radova na održavanju opštinskog lokalnog i nekategorisanog puta moglo doći do smetnje u normalnom odvijanju saobraćaja, izvođač radova je dužan prije početka izvođenja radova, obezbijediti mjesto na kome se radovi izvode i za vrijeme trajanja radova organizovati bezbjedan saobraćaj u uslovima gradnje i na mjestu izvođenja radova.

Mjesto na kojem se izvode radovi mora se označiti propisanom saobraćajnom signalizacijom.

# Član 29

U slučaju da na opštinskom lokalnom i nekategorisanom putu koji je u opštoj upotrebi dođe do prekida odvijanja saobraćaja uslijed elementarnih nepogoda (odronjavanja terena u većem obimu, sniježnih lavina, zemljotresa i sl.), a subjekat kome su povjereni ovi poslovi i odabrani izvođač nijesu u mogućnosti da svojim sredstvima otklone nastale smetnje ili uspostave saobraćaj, Planom za otklanjanje elementarnih nepogoda, koji se donosi po hitnom postupku, utvrđuju se mjere koje je potrebno preduzeti u cilju bezbjednog odvijanja saobaćaja.

Plan iz prethodnog stava donosi Predsjednik opštine, na predlog organa lokalne uprave nadležnog za poslove saobraćaja i pribavljenog mišljenja organa državne uprave nadležnog za bezbjednost saobraćaja.

#### Član 30

Pravna lica i preduzetnici koji za obavljanje svoje redovne djelatnosti koriste nekategorisani put u opštoj upotrebi, dužni su učestvovati u održavanju i zaštiti tog puta.

Obaveza pravnog lica i preduzetnika u smislu stava 1 ovog člana, mora se izvršiti u skladu sa jednogodišnjim Planom održavanja opštinskih i nekategorisanih puteva.

##### VI ZAŠTITA OPŠTINSKIH LOKALNIH I NEKATEGORISANIH PUTEVA

**Član 31**

Nadležni organ lokalne uprave može zabraniti saobraćaj na opštinskom lokalnom ili nekategorisanom putu u opštoj upotrebi, uopšte ili za pojedine vrste vozila na cijelom putu, ili na pojedinim njegovim djelovima, ako se:

- put nalazi u takvom stanju da se na njemu ne može odvijati saobraćaj, uopšte ili za pojedine vrste vozila,

* odvijanjem saobraćaja pojedinih vrsta vozila nanosi šteta putu i objektima na putu,
* radovi na rekonstrukciji puta ne mogu izvesti bez obustavljanja saobraćaja, kao i
* drugih razloga usljed kojih je bezbjednost saobraćaja na putu ugrožena.

Opšta zabrana saobraćaja na opštinskom lokalnom i nekategorisanom putu u opštoj upotrebi može biti samo privremena, a zabrana saobraćaja za pojedine vrste vozila može biti privremena i stalna.

# Član 32

Izuzetno, u slučaju elementarnih nepogoda koje mogu izazvati prekid saobraćaja na opštinskom lokalnom i nekategorisanom putu u opštoj upotrebi, organ uprave nadležan za policijske poslove i Komunalna policija – inspekcijski organ nadležan za opštinske puteve mogu privremeno obustaviti saobraćaj.

**Član 33**

Zabrana saobraćaja na opštinskom lokalnom i nekategorisanom putu u opštoj upotrebi, mora se blagovremeno objaviti u medijima i označiti odgovarajućim saobraćajnim znacima, a mogu se preduzeti i druge mjere obezbjeđenja.

# Član 34

Radovi na opštinskom lokalnom i nekategorisanom putu u opštoj upotrebi, ili uz njega, koji utiču na saobraćaj, odnosno zbog kojih je potrebno djelimično ili potpuno zatvaranje puta za saobraćaj, mogu se obavljati samo na osnovu odobrenja organa lokalne uprave nadležnog za poslove saobraćaja.

Izuzetno od odredaba stava 1 ovog člana, dozvoljeno je privremeno, djelimično ili potpuno zatvaranje puta zbog redovnog održavanja puta.

# Član 35

U slučaju rekonstrukcije puta ili izvođenja radova iz člana 34 ove odluke, zahtjev za izdavanje odobrenja za zatvaranje opštinskog i nekategorisanog puta u opštoj upotrebi, mora obuhvatiti sljedeće podatke :

- lokaciju (situaciju terena na kojoj se izvode radovi),

- vrstu i obim radova zbog kojih se predlaže zatvaranje puta (građevinsku dozvolu),

- plan regulacije saobraćaja u zoni radova, i

- način i vrijeme trajanja njihovog izvođenja.

Troškove zatvaranja puta i preusmjeravanja saobraćaja zbog zatvaranja puta snosi podnosilac zahtjeva.

**Član 36**

Podnosilac zahtjeva za izdavanje odobrenja za potpuno zatvaranje puta ili njegovog dijela, mora o zatvaranju puta i preusmjeravanju saobraćaja obavijestiti organ lokalne uprave nadležan za bezbjednost saobraćaja i javnost, putem medija i to najmanje tri dana prije zatvaranja puta.

# Član 37

Nekategorisani putevi koji se priključuju na opštinske puteve, sa savremenim kolovoznim zastorom, moraju se izgraditi sa tvrdom podlogom ili sa istim kolovoznim zastorom kao i opštinski put na koji se priključuju u dužini od najmanje 50 m računajući od ivice kolovoza opštinskog puta.

Troškove izgradnje iz stava 1 ovog člana snosi investitor, ako se gradi novi opštinski, odnosno nekategorisani put uopštoj upotrebi.

# Član 38

Vlasnici ili korisnici zemljišta ili objekata koji se nalaze u blizini opštinskog lokalnog ili nekategorisanog puta mogu imati prilazni put na iste, uz prethodno pribavljeno odobrenje organa lokalne uprave nadležnog za poslove saobraćaja.

Priključivanje prilaznih puteva na način iz stava 1 ovog člana vrši se pod uslovom ako za to postoje saobraćajno- tehnički uslovi.

Odobrenjem iz stava 1 ovog člana se određuje način, saobraćajno - tehnički uslovi i naknada za priključenje prilaznog puta na opštinski put.

Troškove izgradnje, odnosno preuređenja priključka iz stava 3 ovog člana snosi vlasnik, odnosno korisnik objekta.

# Član 39

U trouglovima preglednosti opštinskog lokalnog i nekategorisanog puta, nije dozvoljeno saditi sadnice, ostavljati i postavljati predmete i materijale, postrojenja, uređaje, graditi bilo kakve objekte ili vršiti druge radnje koje ometaju preglednost puta**.**

# Član 40

**Radi zaštite opštinskih lokalnih puteva** zabranjeno je privremeno ili stalno zauzimanje puta ili njegovog djela ili izvođenje bilo kakvih radova na putu koji nijesu u vezi sa održavanjem ili rekonstrukcijom puta i to :

* vući po putu grede, balvane, plugove, drljače, kamene blokove i druge slične predmete;
* spuštati na put niz strane usijeka, zasijeka ili sa puta niz strane nasipa: građu, drvo za ogrijev, kamenje i drugi materijal;
* prevoziti materijale sitnije granulacije – rasuti materijal, bez pokrivanja tovarnog sanduka;
* puštati stoku na put, kosine nasipa i usijeka puta, putnom i zaštitnom pojasu puta;
* držati đubrište i gnojne jame u putnom i zaštitnom pojasu;

- deponovati zemlju, otpadni, građevinski i drugi materijal u putnom i zaštitnom pojasu puta;

* ispuštati vode, otpadne vode i drugu nečistoću na put i putno zemljište ili spriječavati oticanje vode sa puta ili putnog jarka, putnog propusta i dalje usmjeravanje vode ka njihovim recipijentima;
* nanositi blato sa prilaznog puta na opštinski put;
* vaditi kamen, pijesak i šljunak u putnom pojasu;
* koristiti putni jarak za navodnjavanje okolnog zemljišta;
* zamazivati ili prljati kolovoz puta mazutom, naftom, motornim uljem i drugim masnim materijama;

- koristiti za pristup opštinski put na mjesto gdje nema dozvoljenog priključka;

* okretati traktore i druga poljoprivredna oruđa na opštinskom putu;
* postavljati i koristiti svjetiljke ili druge svjetleće naprave na putu ili pored puta koje bi mogle ometati ili ugrožavati saobraćaj;
* namjerno uz put paliti travu i druge otpadne materije;
* voziti ili parkirati vozila na bankinama, površinama namijenjenim biciklistima i pješacima ili na drugim djelovima puta koji nijesu predviđeni za vožnju vozila, osim u slučajevima ako je parkiranje ili zaustavljanje na njima izričito dozvoljeno;
* ostavljati na putevima ili bacati bilo kakve predmete, građevinski ili drugi materijal;
* ukloniti, premjestiti, zakloniti, oštetiti ili uništiti saobraćajni znak;
* vršiti i druge slične radnje kojima bi se mogao oštetiti put ili putni objekat, ometati ili ugrožavati saobraćaj na putu.

**Član 41**

**Radi zaštite nekategorisanih puteva** u opštoj upotrebi zabranjeno je privremeno ili stalno zauzimanje puta ili njegovog djela ili izvođenje bilo kakvih radova na putu koji nijesu u vezi sa održavanjem ili rekonstrukcijom puta i to :

* vući po putu grede,balvane, kamene blokove i slične predmete;
* spuštati na put niz strane usijeka, zasijeka i nasipa drvenu građu, drvo za ogrijev, kamenje i drugi materijal;
* deponovati zemlju, otpadni, građevinski i drugi materijal u putnom i zaštitnom pojasu puta;
* orati, kopati ili izvoditi druge slične radove na putu;
* ispuštati otpadne vode na putu, u putnom i zaštitnom pojasu puta;
* na bilo koji drugi način oštetiti put ili putne objekte.

**Član 42**

Vlasnik ili korisnik zemljišta uz opštinski lokalni ili nekategorisani put u opštoj upotrebi mora dopustiti slobodan otok vode sa puta na njegovom zemljištu ako se time ne pravi šteta.

Vlasnici odnosno korisnici zemljišta uz put iz stava 1 ovog člana moraju, u skladu sa zakonom i uz nadoknadu, dopustiti pristup do putnih objekata zbog njihovog održavanja, gradnje odvodnih jarkova, upojnih bunara i drugih objekata za odvod vode sa puta, gradnju privremenih ili stalnih objekata za zaštitu puta i saobraćaja na njemu u slučaju buke, zasljepljivanja i ostalih štetnih uticaja, koje nije moguće postaviti na putnom zemljištu.

# Član 43

Zabranjeno je građevinski i drugi materijal koji ne služi za potrebe održavanja opštinskog lokalnog i nekategorisanog puta u opštoj upotrebi držati pored puta na manjem rastojanju od 5 m računajući od spoljnje ivice putnog pojasa.

Na opštinskom lokalnom i nekategorisanom putu u opštoj upotrebi, kao i u blizini puta i putnog objekta ne smiju se izvoditi radovi koji bi mogli oštetiti ili ugroziti put ili putni objekat, povećati troškove održavanja puta i putnog objekta ili ometati, odnosno ugrožavati saobraćaj na putu.

**Član 44**

Vozilo koje se onesposobi za dalju vožnju, kao i teret koji je pao sa vozila, imalac vozila odnosno tereta, dužan je da ga odmah ukloni sa kolovoza opštinskog lokalnog i nekategorisanog puta u opštoj upotrebi.

Ako se uklanjanje ne izvrši na način i u roku iz stava 1 ovog člana, uklanjanje će izvršiti subjekat kome su povjereni poslovi održavanja puta o trošku vlasnika vozila, odnosno tereta.

# Član 45

Pored opštinskih lokalnih i nekategorisanih puteva koji su u opštoj upotrebi ne mogu se graditi stambene i druge zgrade, podizati postrojenja i uređaji i graditi drugi objekti na određenoj udaljenosti od puteva (zaštitni pojas).

Širina zaštitnog pojasa u kome se ne mogu otvarati kamenolomi, graditi krečane , vaditi šljunak i pijesak, podizati industrijske zgrade i postrojenja kao i slični objekti, iznosi pored opštinskih lokalnih puteva 20 m i nekategorisanih puteva 10 m, računajući od spoljne ivice putnog pojasa.

Širina zaštitnog pojasa u kome se ne mogu graditi stambene, poslovne, pomoćne i slične zgrade, kopati rezervoari, septičke jame i slično, niti podizati električni dalekovodi iznosi pored opštinskih lokalnih puteva 10 m, a pored nekategorisanih 5 m, računajući od spoljne ivice putnog pojasa.

Izuzetno od stava 3 ovog člana u predjelima sa nepovoljnom topografijom mogu se graditi stambene, poslovne, pomoćne i slične zgrade i u zaštitnom pojasu, ali ne bliže od 5 m od putnog pojasa opštinskih lokalnih i 3 m nekategorisanih puteva.

U zaštitnom pojasu iz stava 3 ovog člana dozvoljeno je graditi auto servis, objekat za privremeni smještaj onesposobljenih vozila, putnu bazu, auto bazu za pružanje pomoći i informacija učesnicima u saobraćaju, kao i saobraćajnu površinu komercijalnog objekta pored lokalnog i nekategorisanog puta kojem je omogućen prilaz na te puteve i koji je u funkciji tih puteva i saobraćaja (ugostiteljski, turistički, trgovinski, sportsko-rekreacioni i slični objekti), na osnovu građevinske i upotrebne dozvole nadležnog organa.

Telefonske, telegrafske, vazdušne kablovske linije i vodovi niskog napona za osvjetljavanje, cjevovodi, kanalizacija, vodovod i slični objekti mogu se postavljati u putnom i zaštitnom pojasu samo po odobrenju organa lokalne uprave nadležnog za poslove saobraćaja.

Odredbe stava 1 do 6 ovog člana ne odnose se na dio javnog puta koji prolazi kroz naseljeno mjesto, ako je izgrađen kao ulica ili za koji je planskim dokumntom predviđeno da će se izgraditi kao gradska ulica.

# Član 46

Na mjestima na kojima se sakupljaju građani u velikom broju (sportski stadioni, škole, dječja igrališta, vjerski objekti i slično), ili se koriste za držanje stoke u većem broju, a nalaze se pored opštinskih puteva sa gustim motornim saobraćajem moraju se postaviti zaštitne ograde na način kako to zahtjeva bezbjednost saobraćaja ili zaštita puta ili putnih objekata od oštećenja.

Zaštitnu ogradu iz stava 1 ovog član, postavlja i održava vlasnik, odnosno korisnik zemljišta ili objekata, odnosno investitor puta, zavisno od toga ko je izazvao potrebu za postavljanje zaštitne ograde.

Postavljanjem ograde iz stava 1 ovog člana ne smije se umanjiti preglednost na opštinskom putu.

Organ lokalne uprave nadležan za poslove saobraćaja utvrđuje potrebu podizanja ograde iz stava 1 ovog člana i određuje uslove i način njenog podizanja.

Ako vlasnik zemljišta ili objekta pored opštinskog lokalnog puta ne podigne ili ne održava zaštitnu ogradu, podizanje odnosno održavanje izvršiće subjekat kome su povjereni poslovi održavanja optštinskih puteva, na prijedlog organ lokalne uprave nadležnog za poslove saobraćaja o trošku vlasnika zemljišta ili objekta.

# Član 47

Ograde i drveće pored opštinskih lokalnih i nekategorisanih puteva u opštoj upotrebi mogu se podizati u zaštitnom pojasu, tako da ne sprečavaju preglednost puta i ne ugrožavaju bezbjednost saobraćaja.

# Člana 48

Pored opštinskih lokalnih puteva na udaljenosti do 10 m, računajući od spoljne ivice putnog pojasa nije dozvoljeno podizati spomen-obilježja.

# Član 49

Zabranjeno je bez odobrenja organa lokalne uprave nadležnog za poslove saobraćaja obavljati radove van zaštitnog pojasa opštinskog lokalnog i nekategorisanog puta u opštoj upotrebi, koji bi mogli prouzrokovati promjenu vodostaja, ili visinu podzemne vode, ili na drugi način uticati na put, sigurnost saobraćaja na njemu ili radove izvoditi u suprotnosti sa uslovima iz odobrenja organa lokalne uprave nadležnog za poslove saobraćaja.

# Član 50

Pravna i fizička lica koja uz opštinski lokalni i nekategorisani put vrše pošumljavanje, uređenje korita potoka, uređenje bujica, moraju dobiti saglasnost organa lokalne uprave nadležnog za poslove saobraćaja i prilagoditi vrstu i obim radova tako da se put ne ugožava.

**Član 51**

Parking prostor pored ugostiteljskih objekata na opštinskim putevima, vlasnici ili korisnici su dužni da održavaju u skladu sa propisima o putevima, a putni pojas uz parking prostor su dužni da ozelene travom ili ukrasnim šibljem, odnosno drugim rastinjem koje ne ometa preglednost puta.

**Član 52**

Na saobraćajni znak ili stub na koji je postavljen, zabranjeno je stavljati sve što nije u vezi sa značenjem samog saobraćajnog znaka.

Zabranjeno je neovlašćeno uklanjanje ili oštećenje saobraćajnih znakova i opreme na putu ili izmjena značenja saobraćajnih znakova**.**

# Član 53

Kada subjekat kome su povjereni poslovi održavanja i zaštite opštinskih i nekategorisanih puteva i odabrani izvođač kome su ugovorom povjereni poslovi na rekonstrukciji ili investicionom održavanju ovih puteva, u izvođenju radova nađu da su učinjene povrede odredaba ove odluke, dužni su bez odlaganja o tome obavijestiti Komunalnu policiju.

###### VII FINANSIRANJE OPŠTINSKIH LOKALNIH I NEKATEGORISANIH PUTEVA

**Član 54**

Finansiranje izgradnje i rekonstrukcije, održavanja i zaštite opštinskih lokalnih i nekategorisanih puteva u opštoj upotrebi, obezbjedjuje Opština.

Sredstva koja se budžetom obezbjedjuju i opredjeljuju za razvoj, izgradnju i rekonstrukciju, održavanje i zaštitu opštinskih lokalnih i nekategorisanih puteva u opštoj upotrebi su:

**-** sredstva ostvarena od godišnjih naknada pri registraciji drumskih motornih vozila, traktora, priključnih vozila i drugih drumskih vozila na motorni pogon,

- sredstva ostvarena iz naknada za korišćenje opštinskih puteva,

- sredstava ostvarena od koncesionih naknada za korišćenje prirodnih dobara koja se dodjeljuju iz budžeta Crne Gore,

- zajmovi i krediti,

- donacije,

- ulaganje domaćih i stranih lica, kao i

- drugi izvori u skladu sa zakonom.

###### VIII NADZOR

Član 55

Nadzor nad sprovođenjem ove odluke vrši organ lokalne uprave nadležan za poslove saobraćaja i Direkcija za izgradnju i investicije

Poslove inspekcijskog nadzora vrši Komunalna policija

**Član 56**

Direkcija za izgradnju i investicije u saradnji sa nadležznim organima lokane uprave ima ovlašćenja da:

* pregleda radove na rekonstrukciji i održavanju opštinskog i nekategorisanog puta u opštoj upotrebi, njegovog dijela i putnog objekta;
* pregleda tehničku i drugu dokumentaciju za rekonstrukciju i održavanje opštinskog i nekategorisanog puta u opštoj upotrebi, njegovog dijela i putnog objekta;
* kontroliše izvođenje radova redovnog održavanja opštinskih i nekategorisanih puteva u opštoj upotrebi;
* kontroliše stanje opštinskog i nekategorisanog puta u opštoj upotrebi, njegovog dijela i putnog objekta;
* prati pravilno održavanje opštinskog i nekategorisanog puta u opštoj upotrebi, njegovog dijela i putnog objekta, u skladu sa tehničkim i drugim propisima i uslovima kojima se osigurava sposobnost opštinskog i nekategorisanog puta, njegovog dijela i putnog objekta za nesmetano i bezbjedno odvijanje saobraćaja;
* kontroliše uslove odvijanja saobraćaja na opštinskom i nekategorisanom putu u opštoj upotrebi;
* predloži donošenje odluke o zaobrani saobraćaja, ukoliko je ugrožena bezbijednost saobraćaja ili se odvijanjem saobraćaja nanosi šteta opštinskom ili nekategorisanom putu;
* kontroliše pravilno i redovno sprovođenje propisanih mjera zaštite opštinskog i nekategorisanog puta u opštoj upotrebi;
* prati primjenu tehničkih propisa, tehničkih normativa i standarda i normi kvaliteta prilikom izvođenja radova i upotrebe materijala kod rekonstrukcije i održavanja opštinskog i nekategorisanog puta u opštoj upotrebi;
* kontroliše da li se pri rekonstrukciji opštinskog i nekategorisanog puta u opštoj upotrebi, njegovog dijela i putnog objekta, vodi građevinski dnevnik i knjiga inspekcije na propisan način;
* provjerava da li se opštinski put, njegov dio i putni objekat koristi na osnovu izdate upotrebne dozvole, odnosno odobrenja za korišćenje nekategorisanog puta u opštoj upotrebi.

**Član 57**

Radi otklanjanja utvrđenih nepravilnosti Komunalna policija je pored ovlašćenja utvrđenih Zakonom o inspekcijskom nadzoru, ovlašćena i obavezna da subjektu nadzora:

* zabrani saobraćaj ili saobraćaj određene vrste vozila na opštinskom i nekategorisanom putu u opštoj upotrebi, njegovom dijelu i putnom objektu, u situacijama iz člana 31 ove Odluke;
* naredi otklanjanje nedostataka na opštinskom i nekategorisanom putu u opštoj upotrebi, njegovom dijelu i putnom objektu kojima se ugrožava ili može biti ugrožena bezbjednost saobraćaja;
* naredi investitoru pribavljanje upotrebne dozvole, u roku koji ne može biti kraći od 30 dana, ako utvrdi da se opštinski ili nekategorisani put njegov dio ili putni objekat, za koji je izdata građevinska dozvola, koristi bez upotrebne dozvole, a ako investitor ne pribavi upotrebnu dozvolu u utvrđenom roku, privremeno zabrani saobraćaj na opštinskom ili nekategorisanom putu u opštoj upotrebi, njegovom dijelu ili putnom objektu;
* naredi otklanjanje nedostataka u utvrđenom roku, ako utvrdi da se prilikom izvođenja radova i upotrebe materijala pri rekonstrukciji i održavanju opštinskog i nekategorisanog puta u opštoj upotrebi, njegovog dijela i putnog objekta, ne primjenjuju tehnički propisi, tehnički normativi i standardi i norme kvaliteta, kao i propisani uslovi za bezbjednost saobraćaja, a ako se u utvrđenom roku nedostaci ne otklone, zabrani, odnosno obustavi dalje izvođenje radova i naredi rušenje i uklanjanje izgrađenih, rekonstruisanih i održavanih djelova opštinskog i nekategorisanog puta ili putnog objekta na kojima nijesu otklonjeni naređeni nedostaci.

**Član 58**

Pored upravnih mjera i radnji propisanih Zakonom o inspekcijskom nadzoru, Komunalna policija je ovlašćena i obavezna da preduzima i sledeće upravne mjere i radnje:

* zabrani, odnosno obustavi izvršenje radova koji se izvode protivno zakonu i drugim propisima, tehničkim normativima i tehničkim standardima i normama kvaliteta prilikom izvođenja radova i upotrebe materijala pri rekonstrukciji i održavanju opštinskog i nekategorisanog puta u opštoj upotrebi, njegovog dijela i putnog objekta suprotno uslovima odvijanja saobraćaja na opštinskom i nekategorisanom putu, njegovom dijelu i putnom objektu ili suprotno propisanim mjerama zaštite opštinskog i nekategorisanog puta, njegovog dijela i putnog objekta;
* naredi rušenje i uklanjanje objekata izgrađenih, odnosno postavljenih u zaštitnom pojasu opštinskog i nekategorisanog puta u opštoj upotrebi i uklanjanje deponija i komunalnog otpada, izgrađenih, postavljenih ili ostavljenih suprotno odredbama ove odluke;
* naredi rušenje i uklanjanje ograda, drveća, zasada, građevinskog i drugog materijala i natpisa podignutih, ostavljenih ili postavljenih suprotno odredbama ove odluke;
* naredi rušenje i uklanjanje objekata, cjevovoda, vodova, instalacija sa opštinskog i nekategorisanog puta u opštoj upotrebi , njegovog dijela, putnog objekta i putnog pojasa, osim objekata cjevovoda, vodova i instalacija za koje je ustanovljeno pravo službenosti, pravo korišćenja ili drugo pravo određeno ovom odlukom;
* zabrani radove koji se izvode u neposrednoj blizini opštinskog i nekategorisanog puta u opštoj upotrebi, njegovog dijela i putnog objekta, a koji mogu ugroziti njihovu stabilnost i bezbjednost saobraćaja;
* zabrani korišćenje nekategorisanog puta u opštoj upotrebi, pravnom licu ili preduzetniku, koji bez odobrenja za korišćenje u obavljanju svoje djelatnosti koristi nekategorisani put;
* naredi postavljanje fizičkih prepreka, kojima se onemogućava priključenje na opštinski i nekategorisani put u opštoj upotrebi, bez prethodno pribavljene saglasnosti nadležnog organa.

**IX KAZNENE ODREDBE**

**Član 59**

Kaznene odredbe primjenjivaće se shodno Zakonu o putevima i Zakonu o inspekcijskom nadzoru kao i drugim propisima koji se tiču ove oblasti.

**X PRELAZNE I ZAVRŠNE ODREDBE**

**Član 60**

Danom stupanja na snagu ove Odluke prestaje da važi Odluka o određivanju, izgradnji, rekonstrukciji, održavanju, zaštiti i korišćenju lokalnih i nekategorisanih puteva br.799 od 07.05.2007. godine (“Sl.list RCG – opštinski propisi br18/07 br.6/00) osim poglavlja II Odluke o određivanju , izgradnji, rekonstrukciji, održavanju, zaštiti i korišćenju lokalnih i nekategorisanih puteva br.799 od 07.05.2007. godine (“Sl.list RCG – opštinski propisi br18/07 br.6/00) koje će se primjenjivati sve do donošenja nove Odluke o određivanju opštinskih lokalnih i nekategorisanih puteva na teritoriji opštine Rožaje.

**Član 61**

Ova odluka stupa na snagu osmog dana od dana objavljivanja u “Službenom listu Crne Gore - opštinski propisi”.

**SKUPŠTINA OPŠTINE ROŽAJE**

Broj: 4894

Rožaje, 12.12. 2014. godine

**P r e d s j e d n i k,**

**Husein Kurtagić, prof.**